Slovenské lučobné závody

Slovenské lučobné závody a.s. HnúšťaObchodný register  (-názov od roku 1992; 1989 - 1992: Slovenské lučobné závody, š. p., Hnúšťa; 1966-1989: Slovenské lučobné závody, n. p.; skr. SLZ) bol podnik v Hnúšti so zameraním na výrobu dreveného uhlia, chemických produktov, neskôr gumárensky priemysel a vojenskú výrobu.

Spoločnosť bola pred rokom 1989 najväčším závodom v okrese Rimavská Sobota, zamestnávala až 2400 ľudí (1985).

 Názov 
Slovo lučobný je zastarané slovo, ktoré znamená chemický. Je to prídavné meno od slova lučba, ktoré je starším slovenským ekvivalentom slova chémia; bolo prevzaté z češtiny.; lučební, lučba. In: Slovník spisovného jazyka českého 

 Dejiny  
 Do druhej svetovej vojny 
Podnik bol založený v roku 1876 ako železiarsky podnik.

Areál bývalých železiarní odkúpil Dr. Eugen Blasberg z Düsseldorfu a v roku 1924 v ňom spustil chemickú výrobu. Podnik dostal názov Rimavsko-dolinský lučobný priemysel - Dr. Blasberger a spol.. Nosným programom bola suchá destilácia dreva, teda výroba drevného uhlia. Vedľajšími produktmi, ktoré vznikali pri destilácii, boli acetón, butylacetát, decht a ocot. Vlastníkom podniku bol od roku 1927 nemecký podnik I. G. Farben a od roku 1938 Česká banka Union.

 Obdobie 1945 - 1989 (národný podnik) 
V roku 1945 bola továreň znárodnená a premenovaná na Lučobné a farmaceutické závody, n. p., Likier. V roku 1958 bola továreň začlenená do národného podniku Chemické závody W. Piecka v Novákoch. Od roku 1966 bola továreň znova samostatným podnikom a dostala názov Slovenské lučobné závody (presnejšie názvy pozri v úvode článku).

Po roku 1945 bola v závode spustená aj výroba lakov a farieb, postupne sa pridávala aj výroba formaldehydu, cementačných práškov a čistých chemikálií. V rokoch 1958-1960 došlo k výraznej modernizácii podniku. V 70. a 80. rokoch 20. storočia pribudli do portfólia SLZ aj výrobky z gumy. Nové haly pre gumárenskú výrobu sa začali stavať v roku 1978 a postupne sa tu vyrábali rôzne tesnenia, dušové a bezdušové ventily, domové rohože a autorohože. Spoločnosť začala produkovať aj zvláštnu vojenskú výrobu – licencované filtre do ochranných masiek s majoritným odbytom do Sovietskeho zväzu.

Medzi produkty vyrábané v SLZ, n.p. patrili:

- Drevné uhlie

- Aktívne uhlie

- Cementačné prášky

- Kyselina octová

- Metanol

- Acetón

- Estery kyseliny octovej (Metylacetát, Etylacetát, Butylacetát)

- Chloroform

- Paraformaldehyd

- Kryštalické soli kys. octovej (octan sodný, draselný, amónny, olovnatý, meďnatý)

- Uhličitan meďnatý

- Dechty

- Vojenská výroba (filtre do plynových masiek, preukazníkové trubičky pre detekciu bojových plynov ako Sarin, Soman, Yperit a pod.)

- Konštrukčná kyselinovzdorná hmota Faolit

 Po roku 1989 (akciové spoločnosti) 
V rámci privatizácie bol v roku 1992 podnik rozdelený na podniky Slovenské lučobné závody a. s. Hnúšťa a Technická guma a.s. Hnúšťa . Prvý podnik mal v roku 1992 1700 zamestnancov a druhý 500 zamestnancov. Výroba oboch podnikov však upadala. Najdlhšie vydržala výroba drevného uhlia.

Základné imanie podniku Slovenské lučobné závody a. s. bolo v roku 2003 458 mil. slovenských korún. 

Na spoločnosť Slovenské lučobné závody bol v roku 1999 vyhlásený konkurz a z obchodného registra bola vymazaná k 15. marcu 2019; na spoločnosť Technická guma bol konkurz vyhlásený v roku 2002 a z obchodného registra bola vymazaná k 2. júnu 2010.

Dnes na území závodov mesto vytvorilo priemyselný park pre zahraničných investorov.

 Referencie 

Kategória:Hnúšťa
Kategória:Chemické podniky na Slovensku
Kategória:Priemyselné parky na Slovensku
Kategória:Zaniknuté podniky na Slovensku